## Rješenje Ustavnog suda Republike Hrvatske broj U-I-357/1993. od 21. lipnja 1994.

### NN 55/1994 (15.7.1994.), Rješenje Ustavnog suda Republike Hrvatske broj U-I-357/1993. od 21. lipnja 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, Ante Jelavić, mr. Vojislav Kučeković.
mr. Hrvoje Momčinović, Ivan Marijan Severinac i Mladen Žuvela, u povodu
prijedloga Bogoljuba Rajkovića iz Fažane, na sjednici održanoj dana 21.
lipnja 1994. godine, donio je

## RJEŠENJE

I.

Obustavlja se postupak povodom prijedloga za pokretanje postupka za
ocjenu ustavnosti članka 26. stavak 3. Zakona o hrvatskom državljanstvu
("Narodne novine", broj 53/91, 70/91, 28/92 i 113/93).

II.

Ne prihvaća se prijedlog za pokretanje postupka za ocjenu ustavnosti
članka 26. stavak 2. Zakona o hrvatskom državljanstvu ("Narodne novine",
broj 53/91, 70/91. 28/92 i 113/93).

III.

Ovo rješenje objavit će se u "Narodnim novinama".

Obrazloženje

Bogoljub Rajković iz Fažane podnio je zahtjev za pokretanje postupka
za ocjenu ustavnosti odredbe članka 26. stavak 2. i 3. Zakona o hrvatskom
državljanstvu (dalje u tekstu: Zakon). Istim podneskom podnio je i ustavnu
tužbu protiv presude Upravnog suda broj Us-3621/1993-4 od 24. lipnja 1993.
godine, odnosno rješenja Ministarstva unutarnjih poslova broj 511-01-43-UP/I-171-04/3571/1-93
od 2. veljače 1993. godine, a kojim je odbijen njegov zahtjev za primitak
u hrvatsko državljanstvo temeljem odredbe članka 26. stavak 2. i 3. Zakona.
Ova tužba vodi se u ovom Sudu pod brojem U-III-339/93, te će o istoj biti
donesena posebna odluka.

U nastavku navode se odredbe Zakona za koje je predloženo pokretanje
postupka ocjene njihove ustavnosti. Odredbe članka 26. stavak 2. i 3. navedenog
Zakona glase: "Ministarstvo unutarnjih poslova moiže odbiti zahtjev
za stjecanje ili za prestanak državljanstva iako su ispunjene pretpostavke,
ako ocijeni da postoje razlozi od interesa za Republiku Hrvatsku zbog kojih
se zahtjev za stjecanje ili za prestanak državljanstva treba odbiti. U
obrazloženju rješenja o odbijanju zahtjeva za stjecanje državljanstva ne
moraju biti navedeni razlozi za odbijanje zahtjeva."

Predlagatelj nalazi da se tim odredbama vrijeđaju odredbe članka 18.
i 19 Ustava Republike Hrvatske.

Ustavni je sud svojom odlukom od 8. prosinca 1993. godine broj U-I-206/92
("Narodne novine", broj 113193) ukinuo odredbu članka 26. stavak
3. tog Zakona. Iz takvog stanja stvari slijedi zaključak da ne postoje
pretpostavke za ocjenu ustavnosti odredbe članka 26. stavak 3. Zakona,
jer te odredbe više nema u pravnom sustavu Republike Hrvatske. Valjalo
je stoga temeljem odredbe članka 27. stavak 1. Ustavnog zakona o Ustavnom
sudu Republike Hrvatske ("Narodne novine", broj 13/91) u odnosu
na taj dio prijedloga postupak obustaviti (točka I. izreke).

Što se tiče dijela prijedloga za pokretanje postupka za ocjenu ustavnosti
odredbe članka 26. stavak 2. Zakona valja reći da je u odnosu na tu odredbu
Ustavni sud već ranije odbio takav prijedlog (odluka ovog Suda od 24. svibnja
1993, "Narodne novine", broj 49/93 od 26.05.1993.), zauzevši
stajalište da osporena odredba Zakona nije suprotna odredbama Ustava. Ustavni
sud je u postupku provedenom sukladno članku 50. Poslovnika Ustavnog suda
Republike Hrvatske ocijenio da od zauzimanja navedenog gledišta ni u pravnom
sustavu Republike Hrvatske, ni u činjeničnoj podlozi temeIjem koje je odlučivano
u ustavnosudskom postupku nije bilo izmjena koje bi imale utjecaja na promjenu
stajališta

- a na njih ne ukazuje ni predlagatelj - te je stoga ostao kod istog
stajališta. Sukladno iznesenom te temeljem odredbe članka 45. Poslovnika
Ustavnog suda Republike Hrvatske riješeno je kao u izreci pod točkom II.

Rješenje o objavi temelji se na odredbi stavka I. članka 20. Ustavnog
zakona o Ustavnom sudu Republike Hrvatske.

Broj : U-I-357/1993

Zagreb, 21. lipnja 1994.

USTAVNI SUD REPUBLIKE HRVATSKE

Predsjednik

**Jadranko Crnić. v. r.**

Rješenje, NN 55/1994-1007